Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 440/12/7707	Prešov, 7.8.2012
EEČ : 2-58-314-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 09.12.2010 doposiaľ, v Jarovniciach a inde si ako  biologický otec mal. XXXXX,  nar. XXXXX, mal. XXXXX, nar. XXXXX a mal. XXXXX, nar. XXXXX z nedbanlivosti neplnil zákonnú povinnosť vyživovať iného, hoci mu táto  povinnosť  vyplýva zo Zákona o rodine a rozsudkom Okresného súdu v Prešove sp. zn. 24 Nc 171/01 zo dňa 29.05.2003, právoplatného dňa  09.07.2003, bol zaviazaný prispievať na výživu maloletej   dcéry XXXXX sumou 300,- Sk (9,96 €) mesačne  vždy do 20-teho dňa v mesiaci vopred k rukám matky XXXXX a rozsudkom  Okresného súdu v Prešove sp. zn. 27 P 297/2006 zo dňa 06.06.2007, právoplatného dňa 20.06.2007 bol zaviazaný prispievať na výživu maloletých synov XXXXX a XXXXX sumou 700,- Sk (23,24 €)  na každé dieťa vždy do  25-teho dňa v mesiaci vopred  k rukám  matky XXXXX, čím  za uvedené  obdobie  mu vznikol  dlh na výživnom  voči  XXXXX v sume najmenej 156,-  €,  
lebo zanikla trestnosť činu
Odôvodnenie:
Uznesením vyšetrovateľa OR PZ, Odboru kriminálnej polície  v Prešove sp.  zn.  ORP-589/1-OVK-PO-2012 zo dňa 29.06.2012 bolo podľa § 199 ods. 1 Trestného poriadku začaté trestné stíhanie  a súčasne  podľa § 206 ods. 1 Trestného poriadku vznesené obvinenie XXXXX - Giňovi za prečin zanedbania povinnej výživy podľa § 207 ods. 1, ods. 3 písm. b) Trestného zákona na tom skutkovom   základe, ako je to uvedené v predmetnom uznesení. 

	Dňa 02.08.2012 vyšetrovateľ OR PZ, OKP v Prešove predložil na tunajšiu prokuratúru vyšetrovací spis s návrhom na postup podľa § 215 ods. 1 písm.  h) Trestného poriadku  s poukazom na § 86  písm. a) Trestného zákona. 

V prípravnom konaní  bol vypočutý obvinený XXXXX - XXXXX, ktorý ešte v procesnom postavení svedka predložil ústrižky 16 poštových  poukazov  o zaplatení výživného  v mesiaci január  rok 2011 - jún  rok 2011  vo výške 6 x 50,-  € v mesiaci júl 2011  sumu vo výške 35,- €, v mesiaci  august  rok 2011 - november  rok 2011 vo výške 4 x 50,- €, v mesiaci  január rok 2012 - marec rok 2012 sumy vo výške  3 x 50,-€, v mesiaci  apríl rok 2012  sumu vo výške 40,- €, dňa 25.06.2012 sumu 156,- €  dňa 29.06.2012 obvinený  využil  svoje právo  odmietol  vypovedať   a predložil  doklad o zaplatení výživného zo dňa 29.06.2012 vo výške 130,- €. 

	V priebehu vyšetrovania  bolo vypočutá  svedkyňa -  poškodená XXXXX,  ktorá potvrdila  prevzatie vyššie uvedených súm.

	Dňa 03.08.2012  vyšetrovateľ  zaslal faxom  na tunajšiu prokuratúru  správu  o zaplatení výživného obvineným vo výške 55,- € v mesiaci júl 2012.  Tieto skutočnosti potvrdila    svedkyňa  -  poškodená XXXXX a vyhlásila, že  do konca  mesiaca júl  2012 obvinený XXXXX - XXXXX  uhradil výživné  na tri spoločné maloleté deti, preto  už dlžné výživné  si od obvineného neuplatňuje. 

	Podľa § 215 ods. 1 písm. h) Trestného poriadku  prokurátor zastaví trestné stíhanie, ak zanikla trestnosť činu . 

	Podľa § 86 písm. a) Trestného    zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo  nepriaznivé následky a páchateľ svoju  povinnosť dodatočne splnil skôr, než sa súd odobral  na záverečnú poradu.

	Vzhľadom na uvedené skutočnosti, keďže  obvinený  XXXXX - XXXXX využil ustanovenia Trestného zákona o účinnej ľútosti a dlh na výživnom uhradil v plnom rozsahu, skutok nemal trvalo  nepriaznivé  následky, preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní 
                   odo dňa  jeho oznámenia na Krajskú prokuratúru v Prešove cestou  
                   tunajšej prokuratúry. Sťažnosť má odkladný účinok.

JUDr. Eva Kenderešová
prokurátorka